161 Homo 1

Circa studium condicionis humane, considerare possumus ingressum, progressum, egressum. In quorum, primo est ingressum, *graue super* omnes *filios Ade*, Eccli. 40[:1]. In secundo grauius. In tercio grauissimum. Itaque formatus est de terra, conceptus in culpa, natus ad penam. Agit praua, que non licent turpia, que non decent vana, que non expediunt.

¶ Fiet tandem cibus ignis, esca vermis, massa putredinis consideretur. Ergo de quo factus sit homo, quid faciat homo, quid futurus sit homo. Nam formatus est de puluere, de luto, de cinere, de spurio semine conceptus est in pruritu carnis, in feruore libidinis, in fetore luxurie. Quod deterius est in labe peccati nascitur ad laborem, timorem, dolorem, quodque miserius est ad mortem. Agit praua quibus offendit Deum, proximum, et seipsum. Agit turpia quibus poluit famam, personam, et conscienciam. Agit vana quibus negligit seria, vtilia, necessaria. Fiet tandem cibus ignis ardentis in extinguibiliter. Esca vermis rodentis in consumptibiliter, massa putredinis fetentis horribiliter.

¶ De conceptu dicitur in Job [14:4-5]. [Augustinus, *Confessiones*], Nemo mundus a peccato nec infans cuius uita vnius diei Dei est super terram. Audi eciam ad quid natus est quia *ad laborem* secundum Job [5:7]. Et Eccle. [2:23]: *Cuncti dies ejus doloribus et erumpnis pleni sunt*. Sed quid inde fiet exibit, inquit, spiritus eius et reuertetur in terram suam. Item Job [13:28]: *quasi putredo consumendus sum.* Isai. vltimo [66:24]: *Vermis eorum non morietur*.

¶ Item, Bernardus, *In meditationibus*, attende, homo, quid fuisti /f. 47ra/ ante ortum, quid eris vsque in occasum, indutus pelle secundina, ad nos venisti nec memor es quam vilis sit origo tui. Vnde Bernardus:

¶ Forma, fauor populi, feruor iuuenilis opesque, surripuere tibi noscere quia sit homo.

¶ Nichil enim aliud est quam sperma fetidum, saccus stercorum, cibus vermium.

¶ Post hominem vermis, post vermem fetor et horror. Sic in non hominem vertitur omnis homo.

Vnde Job 14[:1-2]: *Homo natus de muliere, brevi vivens tempore, repletur,* etc., vsque *permanet.* Vnde dicit Ambrosius in *Hexameron* libero 6, c. 41, ideo dicit scriptura Deum requieuisse homine facto et non bestiis factis ut intelligatur quiessere in illo qui viuit ut bestia.

¶ Quantum homo precellat ceteras creaturas dignitate patet in reuerencia creacionis; dum creando cetera dicendo fiant et facta sunt. Set in creando hominem quasi cum magna consilii deliberacione dixit, *Faciamus hominem ad ymaginem nostram et similitudinem*, Gen. 1[:26]. Vnde, Boethius, *De Consolatione*, liber 2, prosa 5, quantum homo precellit ceteras creaturas cum se cognoscit tantum detrudetur infra bestias cum se nosce deserit. Nam ceteris animantibus natura est sese ignorare, si autem homo se ignoret hoc ex vicio est, ex quo vicio cetera vicia proueniunt. Nam cum homo[[1]](#endnote-1) sic diffiniatur est animal racionale mortale, si homo aduerteret quod est animal non superbiret. Exemplum, Dan. 4[:29] de Nabugodonosor quoniam propter superbiam humiliatus est vsque ad bestiam, etc. Si iterum homo aduerteret quod est racionalis non crescere et in eo concupiscencia carnis, quia non permitteret in eo crescere quod seipsum destrueret, sed concupiscencia eneruat racionem. Sicut patet in Salomone, 3 Reg. 11[:4], vbi *depravatum est cor ejus* propter amorem mulierum, etc. Et factum est diluuium propter hoc vicium, Gen. 6[:6-7].

Item, patet per Boethium, *De Consolatione,* liber 2, metro 3, quoniam bonus homo transferatur de racionali in irracionale, utpote quod socii Ulixis in reuertendo de bello Troiano per pocionem sumptam conuersi sunt in varias formas bestiarum, sed racio mansit integra in eis, secundum Boetium ibi. Venena luxurie potencius detrahunt hominem a se ipso quia racionem auferunt. Ideo dicit Dominus, Gen. [6:3]: *Non permanebit spiritus meus in homine … quia caro est*.

Tercio, si homo aduerteret de seipso quod est mortales non cresceret in eo concupiscencia oculourum. Vnde, Hieronimus, in *Epistola ad Paulinum Presbyter*, facile contempnit omnia qui se cogitat moriturum.

¶ Filius Dei quando voluit esse homo mortales decreuit esse pauper et egenus. Et Aristoteles scribens *Alexandro Magno* dixit, Si homo es, cogita te esse mortalem et omnes diuicias tuas perditurum; si deus es, pocius debes erogare quam auferre. Seneca, *Epistula* 79, nemo debet gloriari nisi de suo. Vitem laudamus si fructu palmites onerat. Propria virtus in vite est fertilitas; in homine vero non laudamus si habeat pulcram familiam, et deinde si multum serit, si multa fenerat. Nil horum in homine ipso est, sed circa ipsum. Lauda ergo in illo[[2]](#endnote-2) quod nec eripi potest ab illo nec sibi dari, quod est opus racionalis et bonum hominis.

¶ Cum ergo homo fit animalis racionale consummatur in eo bonum ad quod nascitur et a quo denominatur, si secundum nomen suum viuat. Hec Seneca. Si homo viueret secundum naturam suam in qua conditus fuit, racio dominaretur corpori et homo totus dominaretur omni creature cui prepositus erat abinicio, quia vero peccando homo deseruit eum sub quo esse debuit. Ideo nunc subditus est eis supra que esse debuit.

¶ Exemplum, leones pepercerunt Danieli et ignis non exursit pueros, Dan. 6[:16-24, 3:11-24]. Et omnia animali obedierunt Noe, Matt [24:37-39], quia ipse erat *vir justus atque perfectus*, [Gen. 6:9]*.*

Item ad iussum Josue, sol stetit contra Gabaon, Josue 10[:13] et ad iussum Helye ignis descendit et deuorauit quinquaginta eius,[[3]](#endnote-3) 4 Reg. 1[:10]. Nec mirum quia ymagini regi integer in sigillo creditur per totum regnum et obeditur. Homo autem innocens factus ad Dei ymaginem dummodo integra sit in eo. Hec ymago innocencie est obeditur ei vbique in regno Dei, sed, heu, quia iam secundum Psal. [48:13]: *Homo … in honore esset, non intellexit. Comparatus est iumentis*, etc. Nulla creatura reputat se modo homini subditam. Vnde, Eccli. 17[:1-3]: *Deus creavit de terra hominem, et … dedit* ei *potestatem eorum quæ sunt super terram*. Sed homo qui est optimum animalium /f. 47rb/ per peccatum se fecit pessimum animalium.

Vnde, dicit Aristoteles in *Politicis,* sicut homo sub lege est optimum animalium. Vnde, Chrisostomus 44 *Super Mattheum*,prae omnibus malis homo malus est pessimum malum. Nam si bestiis eum comparate volueris illum inuenies deteriorem. Nam unaqueque bestia aliquod proprium malum habet, sed homo quasi omnia mala habet. Denique, homo malus peior est omni diabolo. Nam ipse diabolus prestat homini virtutem sed econtro homo prestat diabolo arma. Vnde, ipse homo impugnetur et sicut homo sine armis nihil potest contra hostem, sic diabolus sine homine [nihil] quicquam potest contra sanctos.

Vnde, Boethius, *De consolacione,* libro 4 prosum 3, quoniam transformatum vitiis videris hominem estimare non debeas. Vnde ibi communiter comparat aurum lupo, litigiosum cani, fraudulentum uulpi, iracundum leoni, pauidum ceruo, segnem asino, inconstantem aui, libidinosum porco. Et infra subdit desierit cum in diuinam condicionem transire non possit, in beluinam necesse est ut transseat. Hoc patuit ad sensum in Nabugodonore, Dan. 4[:30].

¶ Cum ergo homo de se tam infimam habeat condicionem non habet naturam superbiendi nec gloriandi.

Nisi eo modo quo dictum est supra capitulo [157] Gloria.

Et infra dicetur capitulo [349] Superbia.

Sed contra eos qui gloriantur de genere suo potissime inuehit Chrisostomus, Homilia 3 in *Imperfecta*, quid, inquid, prodest ei quem mores fedant generatio clara, aut quid nocet illi seruo vilis quem mores adornant. Quid profuit Cham, qui fuit filius Noe aut quid nocuit Abrahe qui habuit patrem paganum cultorem ydolorum. Aurum de terra nascitur, aurum eligitur, terra abicitur. Et storia ad hoc de auro abicitur, gemma de arenis educitur. Vermis de fructu nascitur, sed non origo, immo ipsa res pensanda est.

¶ Item, de verme sericum et purpura nascitur, nec ideo purpura vilis quia de verme trahitur, nec tinea nobilis quia de veste preciosa procet. Aliqua animalia videntur habere aliquam generositatem super certa animalia ut leo, aquila, pauo, tigris.[[4]](#endnote-4) Homo autem in corpore nichil talem habet supra alios, Sap. 7[:1, 5]: *Ego homo mortalis, similis omnibus, et ex genere terreni* et sequitur, *nemo ex regibus aliud habuit nativitatis initium*. Iccirco nichil boni habet generis nobilitas nisi quod boni. Bene nutriuit filios suos et ad bonum.

Vnde Aristoteles in *Rethorice* sue verisimile est ex bonis bene nutritum bonum procedere propter quod commendamus eos qui genuerunt et sic nutrierunt. Vne Christus Joan. 8[:37, 39] Judeis glorieantibus de genere suo quando dixerunt, *Filii Abrahe* sumus, etc. Respondi, *Si filii Abrahe estis, opera Abrahæ facite*. Quod ex operibus erit vobis laus non ex genere talis, enim, fuit fere tota cognacio Tobie propter bonam instruccionem eius, Tob. vltimo [14:11]. Vnde Seneca, *Epistula* 80, hoc vnum intuendi. A primo mundi ortu vsque ad presens produxit nos ex splendidis quod parentibus alternata series. Solus animus facit nobilem.

Chrisostomus, *Super Mattheum* homilia 13, Omne animal potest amare quod intelligit sibi bonum, et odire quod intelligit sibi malum. Solus homo amat quod sibi noxium est. In se, enim, habet duas aduersitates naturas. Ut quod vni displicet alteri placet, Job [7:1] temptacio est *uita hominis super terram*. Vnde, exclamat Apostolus, Rom. 7[:24]: *Infelix ego homo, quis me liberabit de corpore mortis hujus?* et sequitur, *Ego ipse servio mente legi Dei: carne autem, legi peccati*. Ideo dixit Seneca, *De Naturalibus Questionibus*,O quam corrupta res est homo nisi supra humana se erigat. Item Joannes Chrisostomus in libro *30 Homelie,* homilia 16, Si homo es, casibus plenus es, vincens vinceris pugna. Ergo cum sarcina carnis, cum voluptatibus ventis.

¶ Item, vita hominis vertitur inter duos status culpe, scilicet, et gracie, inter duas fortunas, prosperam. scilicet, et aduersam. Inter duas uitas actiuam et contemplatiuam In statu culpe eget penitencia, in statu gracie eget perseuerancia, in statu prosperitatis eget temperancia, in statu aduersitatis eget paciencia, in status actiue eget iusticia, in statu aduersitatis eget paciencia, in statu actiue eget iusticia, in statu contemplative eget modestia.

Vide plus De homine infra ad talem signum # [capitulo 165, Homo 2].

1. homo ] *add*. ~~aduerteret~~ F.128. [↑](#endnote-ref-1)
2. illo ] *add*. ~~fit animal racionale consummatur~~ F.128. [↑](#endnote-ref-2)
3. eius ] Vulgate *corr*. annos F.128. [↑](#endnote-ref-3)
4. tigris ] *corr*. tignus F.128. [↑](#endnote-ref-4)